title: 2019 m. sausio 21 d. Tarybos sprendimas (BUSP) 2019/95, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
22.1.2019

                  LT

                  Europos Sąjungos oficialusis leidinys

                  L 19/7

         TARYBOS SPRENDIMAS (BUSP) 2019/95
         2019 m. sausio 21 d.
         kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2014 m. kovo 17 d. Taryba priėmė Sprendimą 2014/145/BUSP (1);

                     (2)

                     Taryba mano, kad mirus į sąrašą įtrauktam asmeniui, įrašas dėl šio asmens turėtų būti išbrauktas iš Sprendimo 2014/145/BUSP priedo;

                     (3)

                     todėl Sprendimas 2014/145/EB turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo 2014/145/BUSP priedas iš dalies keičiamas taip, kaip išdėstyta šio sprendimo priede.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. sausio 21 d.

                  Tarybos vardu

                  Pirmininkė

               F. MOGHERINI

            (1)  2014 m. kovo 17 d. Tarybos sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 78, 2014 3 17, p. 16).

            PRIEDAS
            Iš Sprendimo 2014/145/BUSP priede pateikto sąrašo išbraukiamas įrašas dėl toliau nurodyto asmens:

                           „150.

                           Iosif (Joseph) Davydovich KOBZON“


title: 2019 m. sausio 21 d. Tarybos sprendimas (BUSP) 2019/96, kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai

text:
22.1.2019

                  LT

                  Europos Sąjungos oficialusis leidinys

                  L 19/9

         TARYBOS SPRENDIMAS (BUSP) 2019/96
         2019 m. sausio 21 d.
         kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. gegužės 27 d. Taryba priėmė Sprendimą (BUSP) 2016/849 (1);

                     (2)

                     mirė du į Sprendimo (BUSP) 2016/849 II priedo sąrašą įtraukti fiziniai asmenys ir įrašai apie juos turėtų būti išbraukti iš to priedo;

                     (3)

                     todėl Sprendimo (BUSP) 2016/849 II priedas turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo (BUSP) 2016/849 II priedas iš dalies keičiamas taip, kaip išdėstyta šio sprendimo priede.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. sausio 21 d.

                  Tarybos vardu

                  Pirmininkė

               F. MOGHERINI

            (1)  2016 m. gegužės 27 d. Tarybos sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2013/183/BUSP (OL L 141, 2016 5 28, p. 79).

            PRIEDAS
            Sprendimo (BUSP) 2016/849 II priedo I dalies A paantraštėje išbraukiami šie įrašai:

                        2.

                        CHU Kyu-Chang (Gimimo data: 1928 11 25);

                        4.

                        KIM Yong-chun (Gimimo data: 1935 3 4).


title: 2019 m. sausio 21 d. Tarybos sprendimas (BUSP) 2019/97 dėl paramos Biologinių ir toksinių ginklų konvencijai, atsižvelgiant į ES kovos su masinio naikinimo ginklų platinimu strategiją

text:
22.1.2019

                  LT

                  Europos Sąjungos oficialusis leidinys

                  L 19/11

         TARYBOS SPRENDIMAS (BUSP) 2019/97
         2019 m. sausio 21 d.
         dėl paramos Biologinių ir toksinių ginklų konvencijai, atsižvelgiant į ES kovos su masinio naikinimo ginklų platinimu strategiją
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją (toliau – ES strategija), kurios III skyriuje pateiktas kovos su tokiu platinimu priemonių sąrašas;

                     (2)

                     Sąjunga aktyviai įgyvendina ES strategiją ir vykdo jos III skyriuje išvardytas priemones, visų pirma tas priemones, susijusias su Biologinių ir toksinių ginklų konvencijos (BTWC) stiprinimu, įgyvendinimu ir visuotiniu taikymu;

                     (3)

                     2006 m. vasario 27 d. Taryba priėmė Bendruosius veiksmus 2006/184/BUSP (1) dėl paramos BTWC, atsižvelgiant į ES strategiją. Nuo Bendrųjų veiksmų 2006/184/BUSP priėmimo BTWC šalimis tapo dar septynios valstybės. Tie Bendrieji veiksmai nustojo galioti 2007 m. rugpjūčio 26 d.;

                     (4)

                     2006 m. kovo 20 d. Taryba priėmė ES veiksmų planą (2) dėl biologinio ir toksinio ginklo, papildantį Bendruosius veiksmus 2006/184/BUSP BTWC remti. Tame veiksmų plane numatyta efektyviai naudotis pasitikėjimo stiprinimo priemonėmis (PSP) ir JT generalinio sekretoriaus įtariamo cheminių ir biologinių ginklų naudojimo tyrimų mechanizmu;

                     (5)

                     2008 m. lapkričio 10 d. Taryba priėmė Bendruosius veiksmus 2008/858/BUSP (3) dėl paramos BTWC įgyvendinimui, atsižvelgiant į ES strategiją. Nuo Bendrųjų veiksmų 2008/858/BUSP priėmimo BTWC šalimis tapo dar trys valstybės, o kelios valstybės pasinaudojo Sąjungos ekspertų teikiama pagalba. Tie Bendrieji veiksmai nustojo galioti 2008 m. lapkričio 13 d.;

                     (6)

                     šeštojoje BTWC valstybių šalių peržiūros konferencijoje nuspręsta JT nusiginklavimo reikalų biuro (UNODA) Ženevos filiale įsteigti Įgyvendinimo rėmimo padalinį (ISU) ir jam suteikti įgaliojimus penkeriems metams (2007–2011 m.), siekiant teikti administracinę pagalbą susitikimams, dėl kurių sutarta šeštojoje peržiūros konferencijoje, taip pat remti visapusišką BTWC įgyvendinimą ir visuotinį jos taikymą bei keitimąsi PSP;

                     (7)

                     2011 m. liepos 18 d. Taryba priėmė Sprendimą 2011/429/BUSP (4) dėl Sąjungos pozicijos septintojoje BTWC valstybių šalių peržiūros konferencijoje;

                     (8)

                     septintojoje BTWC šalių peržiūros konferencijoje nuspręsta pratęsti įgaliojimus dar penkerių metų laikotarpiui (2012–2016 m.) ir nuspręsta išplėsti jo užduočių sąrašą, įtraukiant sprendimo sukurti ir administruoti pagalbos prašymų ir pasiūlymų duomenų bazę įgyvendinimą, taip sudarant palankesnes sąlygas Konvencijos šalims atitinkamai keistis informacija, bei atitinkamai remti Konvencijos šalių vykdomą septintosios peržiūros konferencijos sprendimų ir rekomendacijų įgyvendinimą;

                     (9)

                     2012 m. liepos 23 d. Taryba priėmė Sprendimą 2012/421/BUSP (5) dėl paramos BTWC įgyvendinimui, atsižvelgiant į ES strategiją. Nuo Sprendimo 2012/421/BUSP priėmimo BTWC šalimis tapo dar šešios valstybės, o kelios valstybės pasinaudojo Sąjungos ekspertų teikiama pagalba;

                     (10)

                     2015 m. lapkričio 16 d. Taryba priėmė Sprendimą (BUSP) 2015/2096 (6) dėl Sąjungos pozicijos aštuntojoje BTWC šalių peržiūros konferencijoje;

                     (11)

                     aštuntojoje peržiūros konferencijoje nuspręsta mutatis mutandis pratęsti ISU įgaliojimus, dėl kurių sutarta septintojoje peržiūros konferencijoje, 2017–2021 m. laikotarpiui;

                     (12)

                     2016 m. sausio 18 d. Taryba priėmė Sprendimą (BUSP) 2016/51 (7) dėl paramos BTWC, atsižvelgiant į ES strategiją. Nuo Sprendimo (BUSP) 2016/51 priėmimo dėl keleto ratifikavimo ir prisijungimo atvejų BTWC šalių skaičius išaugo iki 182, o kelios valstybės pasinaudojo Sąjungos ekspertų teikiama pagalba,

               PRIĖMĖ ŠĮ SPRENDIMĄ:

            1 straipsnis

               1.   Siekiant nedelsiant ir praktiškai taikyti kai kuriuos ES strategijos ir sėkmingo Bendrųjų veiksmų 2006/184/BUSP ir 2008/858/BUSP bei Tarybos sprendimo 2012/421/BUSP įgyvendinimo elementus, šis sprendimas pasitelkiamas kaip veiklusis politikos įrankis, skirtas esminiams tolesniems veiksmams, susijusiems su veiklomis, vykdytomis 2016–2018 m. pagal Sprendimą (BUSP) 2016/51 dėl paramos BTWC įgyvendinimui, numatyti ir suteikti postūmį tokioms veikloms. Juo užtikrinamas tų veiklų tvarumas ir sustiprintas tikslų, pasiektų 2017 m. gruodžio mėn. ir 2018 m. vykusiuose BTWC šalių susitikimuose, įgyvendinimas. Visų pirma juo grindžiamos 2019 m. ir 2020 m. vyksiančios diskusijos BTWC ekspertų susitikimuose, taip pat pasirengimas 2021 m. vyksiančiai devintajai BTWC šalių peržiūros konferencijai.

               2.   Įgyvendinant šį sprendimą vadovaujamasi šiais principais:

                           a)

                           optimaliai pasinaudoti patirtimi, įgyta įgyvendinant Sprendimus 2012/421/BUSP ir (BUSP) 2016/51;

                           b)

                           apsvarstyti į BTWC valstybių šalių bei valstybių, kurios nėra BTWC šalys, nurodytus konkrečius poreikius, susijusius su geresniu BTWC įgyvendinimu ir visuotiniu taikymu;

                           c)

                           skatinti vietos ir regioninę atsakomybę už projektus siekiant užtikrinti jų ilgalaikį tvarumą bei sukurti Sąjungos ir trečiųjų šalių partnerystę BTWC srityje;

                           d)

                           daugiausia dėmesio skirti toms veikloms, kurios duoda konkrečių rezultatų ir (arba) kuriomis prisidedama prie bendrų sampratų, susijusių su devintąja BTWC peržiūros konferencija, suformulavimo ankstyvajame etape;

                           e)

                           padėti BTWC susitikimams pirmininkaujantiems asmenims, visų pirma devintajai peržiūros konferencijai pirmininkausiančiam asmeniui, ir kuo geriau pasinaudoti ISU įgaliojimais;

                           f)

                           prisidėti prie to, kad būtų toliau daroma pažanga siekiant taikos ir saugumo bei su sveikata susijusių tikslų valstybėms šalims veiksmingai įgyvendinant BTWC ir užtikrinant jos visuotinį taikymą.

               3.   Sąjunga remia šiuos ES strategijos priemones atitinkančius projektus:

                           a)

                           parama BTWC visuotiniam taikymui;

                           b)

                           gebėjimų stiprinimas remiant BTWC įgyvendinimą nacionaliniu lygmeniu;

                           c)

                           biologinio saugumo tinklų plėtojimas Pietų pusrutulyje;

                           d)

                           parama laikotarpiu tarp susitikimų vykdomai programai ir pasirengimui devintajai BTWC peržiūros konferencijai;

                           e)

                           valstybių šalių parengtis užkirsti kelią išpuoliams, kuriuose naudojamos biologinės medžiagos, ir į juos reaguoti;

                           f)

                           galimybių sudarymas pagalbinėms priemonėms, skirtoms informavimui, švietimui ir dalyvavimui skatinti.

                     Išsamus tų projektų aprašymas pateikiamas priede.

            2 straipsnis

               1.   Sąjungos vyriausiasis įgaliotinis užsienio reikalams ir saugumo politikai (VĮ) yra atsakingas už šio sprendimo įgyvendinimą.

               2.   1 straipsnyje nurodytų veiklų techninis įgyvendinimas pavedamas UNODA. Jis vykdo šią užduotį VĮ atsakomybe. Tuo tikslu VĮ ir UNODA sudaro būtinus susitarimus.

            3 straipsnis

               1.   1 straipsnio 3 dalyje nurodytiems projektams įgyvendinti skiriama orientacinė finansavimo suma yra 3 029 856,79 EUR.

               2.   Iš 1 dalyje nustatytos sumos finansuojamos išlaidos tvarkomos laikantis Sąjungos bendrajam biudžetui taikomų procedūrų ir taisyklių.

               3.   Komisija prižiūri, kad 1 dalyje nurodytos išlaidos būtų tinkamai tvarkomos. Tuo tikslu ji sudaro finansavimo susitarimą su UNODA. Finansavimo susitarime nustatoma, kad UNODA turi užtikrinti Sąjungos įnašo matomumą, proporcingą jo dydžiui.

               4.   Įsigaliojus šiam sprendimui, Komisija stengiasi kuo greičiau sudaryti finansavimo susitarimą. Ji praneša Tarybai apie visus sunkumus, su kuriais susiduriama to proceso metu, ir finansavimo susitarimo sudarymo datą.

            4 straipsnis
            VĮ Tarybai pateikia šio sprendimo įgyvendinimo ataskaitą, parengtą remiantis UNODA reguliariai teikiamomis ataskaitomis. Taryba, remdamasi tomis ataskaitomis, atlieka įvertinimą. Komisija teikia informaciją dėl 1 straipsnio 3 dalyje nurodytų projektų finansinių aspektų.

            5 straipsnis

               1.   Šis sprendimas įsigalioja jo priėmimo dieną.

               2.   Šis sprendimas nustoja galioti praėjus 36 mėnesiams po 3 straipsnio 3 dalyje nurodyto finansavimo susitarimo sudarymo arba praėjus šešiems mėnesiams nuo jo priėmimo dienos, jeigu per tą laikotarpį finansavimo susitarimas nebuvo sudarytas.

            Priimta Briuselyje 2019 m. sausio 21 d.

                  Tarybos vardu

                  Pirmininkė

               F. MOGHERINI

            (1)  2006 m. vasario 27 d. Tarybos bendrieji veiksmai 2006/184/BUSP dėl paramos Konvencijai dėl bakteriologinių ir toksinių ginklų, atsižvelgiant į ES kovos su masinio naikinimo ginklų platinimu strategiją (OL L 65, 2006 3 7, p. 51).

            (2)  ES veiksmų planas dėl biologinio ir toksinio ginklo, papildantis ES bendruosius veiksmus Biologinio ir toksinio ginklo konvencijai remti (OL C 57, 2006 3 9, p. 1).

            (3)  2008 m. lapkričio 10 d. Tarybos bendrieji veiksmai 2008/858/BUSP dėl paramos Biologinių ir toksinių ginklų konvencijos (BTWC) įgyvendinimui atsižvelgiant į ES kovos su masinio naikinimo ginklų platinimu strategiją (OL L 302, 2008 11 13, p. 29).

            (4)  2011 m. liepos 18 d. Tarybos sprendimas 2011/429/BUSP dėl Europos Sąjungos pozicijos Konvencijos dėl bakteriologinių (biologinių) ir toksinių ginklų kūrimo, gamybos ir saugojimo uždraudimo bei jų sunaikinimo (BTWC) valstybių šalių septintojoje peržiūros konferencijoje (OL L 188, 2011 7 19, p. 42).

            (5)  2012 m. liepos 23 d. Tarybos sprendimas 2012/421/BUSP dėl paramos Biologinių ir toksinių ginklų konvencijos (BTGK) įgyvendinimui, atsižvelgiant į ES kovos su masinio naikinimo ginklų platinimu strategiją (OL L 196, 2012 7 24, p. 61).

            (6)  2015 m. lapkričio 16 d. Tarybos sprendimas (BUSP) 2015/2096 dėl Europos Sąjungos pozicijos Konvencijos dėl bakteriologinių (biologinių) ir toksinių ginklų kūrimo, gamybos ir saugojimo uždraudimo bei jų sunaikinimo (BTWC) aštuntojoje peržiūros konferencijoje (OL L 303, 2015 11 20, p. 13).

            (7)  2016 m. sausio 18 d. Tarybos sprendimas (BUSP) 2016/51 dėl paramos Biologinių ir toksinių ginklų konvencijos (BTWC) įgyvendinimui, atsižvelgiant į ES kovos su masinio naikinimo ginklų platinimu strategiją (OL L 12, 2016 1 19, p. 50).

            PRIEDAS
            1.   PROJEKTAI
            1.1.   1 projektas. Parama BTWC visuotiniam taikymui
            1.1.1.   Projekto tikslas
            Šiuo projektu siekiama propaguoti visuotinį BTWC laikymąsi skatinant valstybes, kurios nėra BTWC šalys, geriau suprasti prisijungimo prie BTWC bei aktyvesnio dalyvavimo BTWC susitikimuose ir kitose veiklose privalumus. Šiuo projektu bus remiamas aštuntosios peržiūros konferencijos sprendimų ir rekomendacijų dėl BTWC visuotinio taikymo įgyvendinimas ir užtikrinamas pastangų, kurių buvo imtasi pagal Tarybos sprendimą (BUSP) 2016/51 po 2017 m. liepos mėn. Fidžyje vykusio praktinio seminaro dėl visuotinio taikymo Ramiojo vandenyno regione ir 2018 m. pabaigoje Afrikoje vykusių dviejų regioninių praktinių seminarų, skirtų valstybėms, kurios dar nėra BTWC šalys, tvarumas.
            1.1.2.   Numatomi projekto rezultatai

                        a)

                        aktyvesnis BTWC laikymasis visuose geografiniuose regionuose;

                        b)

                        geresnis atitinkamų nacionalinių valdžios institucijų, įskaitant parlamento narius, supratimas apie BTWC ir (arba) stipresnė subregioninė tinklaveika BTWC srityje siekiant skatinti narystę BTWC ir BTWC įgyvendinimą;

                        c)

                        didesnis valstybių, kurios įsipareigojo prisijungti prie BTWC ir kurios imasi veiksmų siekdamos to tikslo, skaičius;

                        d)

                        didesnis valstybių, kurios nėra BTWC šalys, dalyvaujančių BTWC veiklose ir susitikimuose, skaičius.

                  1.1.3.   Projekto aprašymas
            BTWC peržiūros konferencijose buvo nuolat pabrėžiama, kad labai svarbu didinti prie BTWC prisijungusių šalių skaičių. Tačiau vis dar yra 15 valstybių, kurios nėra BTWC šalys, daugiausia Afrikoje ir Ramiojo vandenyno regione. Todėl šis projektas apima konkrečias programas, kurios bus skirtos keturioms valstybėms, kurios yra pasirašiusios BTWC, tačiau dar nėra jos šalimis, siekiant padaryti esminę pažangą ratifikavimo / prisijungimo procese. Tos programos glaudžiai sąveikautų su kitais atitinkamais veiksniais, įskaitant Cheminio ginklo uždraudimo organizaciją, pagal JT Saugumo Tarybos rezoliuciją 1540 (2004) įsteigtą komitetą, ES ChBRB kompetencijos centrus ir pilietinės visuomenės organizacijas (pavyzdžiui, Tikrinimo srities tyrimų, mokymo ir informacijos centrą (VERTIC), organizaciją „Parlamentarai už visuotinius veiksmus“ ir Saugumo studijų institutą), siekiant plėtoti nuolatinius darbinius ryšius su atitinkamomis regioninėmis ir subregioninėmis įstaigomis, prireikus teikti pritaikytą informacinę medžiagą ir tiesiogiai bendrauti su valstybėmis tiksliniame regione.
            Keturiose valstybėse, kurios nėra BTWC šalys, šalies vidaus mastu bus vykdomos tam tikros visuotinio taikymo rėmimo veiklos. Tos šalys bus atrinktos remiantis faktinėmis ratifikavimo / prisijungimo perspektyvomis šio sprendimo priėmimo metu. Tos veiklos būtų grindžiamos ankstesnių regioninių praktinių seminarų diskusijomis ir rezultatais, perkeliant juos į nacionalinį kontekstą ir pritaikant prie nacionalinių aplinkybių. Jie apimtų visuotinio taikymo darbo plano kiekvienai susijusiai valstybei parengimą, dalyvaujant nacionaliniams suinteresuotiesiems subjektams. Jei įmanoma ir tinkama, tos veiklos galėtų būti paremtos valstybių, kurios nuolat glaudžiai bendradarbiauja ir kurių nacionalinės aplinkybės yra panašios, bendra veikla. Pagrindinės veiklų sritys bus konkrečios informacinės medžiagos dėl narystės BTWC privalumų teikimas, nacionalinių suinteresuotųjų subjektų, įskaitant parlamento narius ir kitus politinius sprendimus priimančius asmenis, informuotumo didinimas, nacionalinės su BTWC susijusių klausimų koordinavimo sistemos sukūrimo skatinimas.
            Be to, bus surengti du regioniniai praktiniai seminarai: vienas – Afrikai, o kitas – Ramiojo vandenyno regionui; juose bus siekiama pasinaudoti kelių valstybių, kurios nėra BTWC šalys, geografiniu artumu ir skatinti regioninį dialogą, kad būtų stiprinamos su visuotiniu taikymu susijusios pastangos. Taip pat bus įtrauktas rėmimo aspektas siekiant į Ženevoje vyksiančius BTWC šalių susitikimus pakviesti pagrindinius valstybių, kurios dar nėra BTWC šalys, pareigūnus.
            1.2.   2 projektas. Gebėjimų stiprinimas remiant BTWC įgyvendinimą
            1.2.1.   Projekto tikslas
            Šiuo projektu siekiama tęsti veiklas, pradėtas pagal Sprendimą (BUSP) 2016/51 vadovaujantis juo grindžiamomis išplėstinės paramos programomis. Sprendimo (BUSP) 2016/51 trejų metų įgyvendinimo laikotarpiu bus siekiama sutelkti pastangas ne daugiau kaip penkiose paramą gaunančiose šalyse teikiant tikslinę ir nuolatinę paramą srityse, kuriose tos paramos prašoma.
            1.2.2.   Numatomi projekto rezultatai

                        a)

                        atitinkamų teisėkūros ar administracinių priemonių, įskaitant baudžiamosios teisės nuostatas, kurios apima visus draudimus ir prevencines priemones, numatytus BTWC ir išsamiau išdėstytus aštuntojoje peržiūros konferencijoje, priėmimas;

                        b)

                        veiksmingas įgyvendinimas ir vykdymo užtikrinimas siekiant užkirsti kelią BTWC pažeidimams ir nustatyti pažeidimų atveju taikomas sankcijas;

                        c)

                        geresnis visų BTWC procese dalyvaujančių suinteresuotųjų subjektų, įskaitant nacionalines ir regionines biologinės saugos asociacijas, parlamento narius bei privatųjį sektorių, veiklos koordinavimas ir tinklaveika siekiant skatinti veiksmingą įgyvendinimą;

                        d)

                        daugiau skaidrumo tarp BTWC valstybių šalių;

                        e)

                        nacionalinių mechanizmų, skirtų reikiamos informacijos rinkimui ir kasmetiniam PSP pateikimui, kūrimas ar stiprinimas;

                        f)

                        didesnis valstybių šalių, dalyvaujančių reguliariai keičiantis PSP, skaičius ir geresnė pateikiamos informacijos kokybė;

                        g)

                        didesnis valstybių šalių, savo PSP ataskaitas pateikiančių elektroniniu būdu, skaičius;

                        h)

                        didesnis valstybių šalių, paskyrusių nacionalinius kontaktinius asmenis BTWC klausimais, skaičius;

                        i)

                        palankesnių sąlygų švietimo, mokymo, mainų ir porinėms programoms ir kitoms žmogiškųjų išteklių ugdymo biologijos mokslų ir technologijų srityje priemonėms, susijusioms su BTWC įgyvendinimu besivystančiose šalyse, sudarymas.

                  1.2.3.   Projekto aprašymas
            Pagal šį projektą UNODA sieks užmegzti aktyvų bendradarbiavimą su valstybėmis narėmis, ekspertais ir nacionalinėmis institucijomis, galinčiais teikti aukštos kokybės ir susijusią paramą. Paramos teikėjų sąraše bus palikti valstybių narių paskirti ekspertai, ypač tie ekspertai, kurie buvo įtraukti į Sąjungos ekspertų sąrašą, sudarytą pagal Sprendimą (BUSP) 2016/51. Be to, UNODA sieks užmegzti partnerystės ryšius su atitinkamomis nacionalinėmis institucijomis, kurios yra sukaupusios tam tikrų ekspertinių žinių ir, inter alia, yra vykdžiusios pagalbos projektus praeityje. UNODA taip pat toliau palaikys partnerystės ryšius su JT regioniniais taikos ir nusiginklavimo centrais, Jungtinių Tautų tarpregioninio nusikalstamumo ir justicijos mokslinių tyrimų institutu, ES ChBRB kompetencijos centrais, taip pat nevyriausybinėmis organizacijomis (pavyzdžiui, VERTIC) ir idėjų institutais (pavyzdžiui, ES konsorciumu masinio naikinimo ginklų neplatinimo ir nusiginklavimo klausimais).
            Pagal šį projektą taip pat bus vykdomi ne daugiau kaip trys tarpusavio peržiūros veiksmai, siekiant toliau didinti paramą šiai koncepcijai. Veiksmai bus grindžiami veiksmais, 2013 m. vykdytais Prancūzijos, 2015 m. – Beniliukso valstybių, 2016 m. – Vokietijos, 2017 m. – Maroko ir 2018 m. – Gruzijos. Ši koncepcija galėtų būti paveikus pasitikėjimo stiprinimo įrankis, kuris, nustačius aktualias temas, galėtų sudaryti sąlygas tolesniam bendradarbiavimui.
            1.3.   3 projektas. Biologinio saugumo tinklų plėtojimas Pietų pusrutulyje
            1.3.1.   Projekto tikslas
            Šiuo projektu siekiama suteikti gebėjimų stiprinimo galimybių Pietų pusrutulio jauniems politikos formuotojams, mokslininkams ir akademinės bendruomenės atstovams, dirbantiems su BTWC susijusiose srityse. Projektas bus grindžiamas sėkmingomis iniciatyvomis, pavyzdžiui, UNODA Taikos stipendija, jas plėtos ir užtikrins jau įdėtų pastangų tąsą. Be to, projektu su jais bus užmegztas virtualus ryšys siekiant skatinti plėtoti jaunųjų profesionalų tinklus ir remtis Sąjungos parengta mokymo medžiaga (pavyzdžiui, ES konsorciumo masinio naikinimo ginklų neplatinimo ir nusiginklavimo klausimais parengtomis elektroninio mokymosi priemonėmis).
            1.3.2.   Numatomi projekto rezultatai

                        a)

                        gebėjimų stiprinimo propagavimas pasitelkiant tarptautinį bendradarbiavimą biologinės saugos ir biologinio saugumo srityje pagal BTWC X straipsnį;

                        b)

                        didesnis Pietų pusrutulio jaunų politikos formuotojų, mokslininkų ir akademinės bendruomenės atstovų informuotumas apie BTWC;

                        c)

                        jaunų specialistų, dirbančių biologinio saugumo ir susijusiose srityse, regioninių ir subregioninių tinklų kūrimas;

                        d)

                        „atsakingo mokslo ir inovacijų“ koncepcijos propagavimas tikslinėje auditorijoje;

                        e)

                        informuotumo didinimo programų, elgesio kodeksų bei biologinės saugos ir biologinio saugumo standartų propagavimas;

                        f)

                        įvairesnė regionų ir lyčių pasiskirstymo prasme ekspertų, dalyvaujančių BTWC posėdžiuose ir diskusijose biologinio saugumo klausimais, bendruomenė;

                        g)

                        švietimo ir informuotumo didinimo priemonių ir medžiagos, kuriuos atitinkami institutai ir subjektai yra parengę pagal ankstesnius Tarybos sprendimus, propagavimas ir naudojimas.

                  1.3.3.   Projekto aprašymas
            Tinkamiausiu metu Ženevoje bus surengti du seminarai, į kuriuos bus pakviesti Pietų pusrutulio jaunuoliai, siekiant jiems pristatyti daugiašalio nusiginklavimo derybų koncepciją ir sudaryti jiems galimybes bendradarbiauti su diplomatais ir aukšto lygio ekspertais šioje srityje. Ypač daug dėmesio bus skiriama jaunų moterų iš Pietų pusrutulio dalyvavimo skatinimui.
            1.4.   4 projektas. Parama laikotarpiu tarp susitikimų vykdomai programai ir pasirengimui devintajai BTWC peržiūros konferencijai
            1.4.1.   Projekto tikslas
            Šia programa pirmiausiai siekiama sutelkti BTWC valstybes šalis, kad jos aktyviai dalyvautų devintojoje peržiūros konferencijoje, surengiant keturis regioninius ar subregioninius praktinius seminarus ir suteikiant galimybių apsvarstyti ir aptarti 2018–2020 m. laikotarpiu tarp susitikimų vykdomos programos pagrindines temas.
            1.4.2.   Numatomi projekto rezultatai

                        a)

                        didesnis informuotumas apie BTWC ir devintąją peržiūros konferenciją 2021 m. bei jos svarbą BTWC raidai ateityje;

                        b)

                        visapusiškas ir regionų dialogas dėl klausimų, kurie turėtų būti svarstomi devintojoje peržiūros konferencijoje;

                        c)

                        parengti tam tikri pasiūlymai dėl naujų iniciatyvų, kurios turėtų būti įgyvendintos po devintosios peržiūros konferencijos, ir platus pritarimas jų priėmimui devintojoje peržiūros konferencijoje;

                        d)

                        aktyvus besivystančių šalių ekspertų dalyvavimas 2019 m. ir 2020 m. laikotarpiu tarp susitikimų vykdomos programos posėdžiuose ir devintojoje peržiūros konferencijoje.

                  1.4.3.   Projekto aprašymas
            Bus surengti keturi regioniniai ar subregioniniai praktiniai seminarai, siekiant aptarti 2018–2020 m. laikotarpiu tarp susitikimų vykdomos programos temas ir suteikti pagalbą kitai peržiūros konferencijai pirmininkausiančiam asmeniui prieš devintąją peržiūros konferenciją ir jos metu, atsižvelgiant į BTWC raidą ateityje. Tų praktinių seminarų tikslas – sudaryti palankesnes sąlygas pasiekti bendrą supratimą regioniniu ar subregioniniu lygmeniu apsvarstant pasiūlymus dėl tolesnio klausimų sprendimo. BTWC susitikimų metu Ženevoje atitinkamai taip pat bus organizuojami papildomi renginiai. Tai paskatintų suformuoti platų valstybių šalių bloką, palaikantį laipsnišką BTWC stiprinimą.
            Šiuo projektu taip pat bus prisidedama prie rėmimo programos, kuri sudarys galimybes ekspertams iš besivystančių šalių dalyvauti BTWC laikotarpiu tarp susitikimų rengiamuose posėdžiuose ir devintojoje peržiūros konferencijoje Ženevoje.
            Be to, rengiantis devintajai peržiūros konferencijai, šiuo projektu siūloma surengti tarptautinę mokslo ir technologijų konferenciją, kuri vyktų Ženevoje ir kuri būtų skirta vyriausybių ekspertams, nevyriausybinėms organizacijoms, pilietinės visuomenės organizacijoms ir pramonės atstovams, siekiant jų nuomones įtraukti į diskusijas, kurios atsispindės devintosios peržiūros konferencijos programoje.
            1.5.   5 projektas. Valstybių šalių parengtis užkirsti kelią išpuoliams, kuriuose naudojamos biologinės medžiagos, ir į juos reaguoti
            1.5.1.   Projekto tikslas
            Šiuo projektu siekiama sustiprinti atrinktų valstybių šalių gebėjimą užkirsti kelią išpuoliams, kuriuose naudojami biologiniai ginklai, ir į juos reaguoti. Valstybių narių ir atitinkamų tarptautinių organizacijų ekspertai surengs mokymus pagalbos ir apsaugos srityje. Bus siekiama sudaryti partnerystes su trečiosiomis valstybėmis dėl tokių mokymo kursų jose rengimo ir dėl reikiamų patalpų naudojimo. Tokiu mokymu bus sustiprintas prevencinis pajėgumas ir padidintas atsparumas netinkamo biologinių medžiagų panaudojimo atvejais ir sustiprintas pajėgumas reaguoti į tokius atvejus nacionaliniu ir regioniniu lygmeniu. Be to, projektu valstybės šalys bus skatinamos kurti regioninius tinklus savo regionuose ar subregionuose siekiant tobulinti tiek jų kolektyvines prevencines priemones, tiek jų suderintą reagavimą į potencialų išpuolį, kuriame naudojami biologiniai ginklai.
            1.5.2.   Numatomi projekto rezultatai

                        a)

                        prisidėjimas prie BTWC VII straipsnio griežtesnio įgyvendinimo ir geresnio jį įgyvendinant kylančių praktinių sunkumų supratimo;

                        b)

                        svaraus įnašo į 2019 m. ir 2020 m pagalbos, reagavimo ir parengties klausimų ekspertų susitikimus užtikrinimas;

                        c)

                        prisidėjimas prie tarptautinių pajėgumų reaguoti į infekcinių ligų protrūkius, neatsižvelgiant į tai, ar jie natūralūs, ar tyčia sukelti, stiprinimo;

                        d)

                        atrinktų valstybių šalių gebėjimų aptikti, pranešti apie ir reaguoti į infekcinių ligų protrūkius ar išpuolius, kuriuose naudojami biologiniai ginklai, stiprinimas, įskaitant parengties, reagavimo bei krizių valdymo ir poveikio švelninimo srityse;

                        e)

                        patikimų nacionalinių sveikatos apsaugos sistemų kaip atgrasymo nuo potencialaus biologinių ginklų panaudojimo veiksnio svarbos propagavimas;

                        f)

                        prisidėjimas prie sustiprintų pajėgumų pagal JT generalinio sekretoriaus įtariamo cheminių ir biologinių ginklų naudojimo tyrimų mechanizmo.

                  1.5.3.   Projekto aprašymas
            Pagal šį projektą atrinktose valstybėse šalyse bus surengta keletas mokymo kursų, teorinio modeliavimo pratybų ir (arba) nacionalinių ar subregioninių praktinių seminarų, siekiant išnagrinėti tarpvyriausybinį sprendimų priėmimo procesą ir skatinti keitimąsi informacija ir pagalbos teikimą tarp atitinkamų nacionalinių ir tarptautinių organizacijų, kad būtų užkirstas kelias išpuoliams, kuriuose naudojamos biologinės medžiagos, sumažinti jų kilimo grėsmė ir poveikis. Tokiu būdu bus išbandyti ir įvertinti nacionaliniai biologinio incidento prevencijos, parengties jam ir reagavimo į jį pajėgumai, taip pat padidintas informuotumas apie tai, kokių priemonių būtų galima imtis siekiant padidinti parengties lygį.
            Į šį projektą taip pat bus įtrauktas pradinis ekspertų praktinis seminaras Ženevoje, skirtas išnagrinėti poreikius, susijusius su BTWC VII straipsnio įgyvendinimu, ir parengti šių poreikių patenkinimo veiklas, kurios bus įtrauktos į vėlesnes pagal šį projektą vykdomas veiklas. Veiklos bus grindžiamos atitinkamų subjektų, pavyzdžiui, ES ChBRB kompetencijos centrų, vykdomomis veiklomis.
            1.6.   6 projektas. Galimybių sudarymas pagalbinėms priemonėms, skirtoms informavimui, švietimui ir dalyvavimui skatinti
            1.6.1.   Projekto tikslas
            Šiuo projektu siekiama parengti konkrečius ir praktinius įrankius, medžiagą ir metodus, kad būtų sudarytos sąlygos vykdyti 1–5 projektuose aprašytas veiklas. Tokie įrankiai bus pateikti jų auditorijai tinkamu formatu, įskaitant spausdintines dokumentų versijas, ir paprastai turės būti išversti į visas oficialiąsias JT kalbas.
            Šis projektas taip pat toliau užtikrins lanksčias finansavimo galimybes siekiant rengti švietimo ir informuotumo didinimo medžiagą, kad būtų prisidedama prie 1–5 projektų įgyvendinimo ir didinamas BTWC matomumas.
            1.6.2.   Numatomi projekto rezultatai

                        a)

                        parama 1–5 projektams;

                        b)

                        didesnis studentų ir jų mokytojų informuotumas apie biologinių ginklų, atsakingo elgesio mokslo srityje ir etikos klausimus;

                        c)

                        plati informacinės medžiagos apie BTWC ir bendresnio pobūdžio klausimus, susijusius su galimu piktnaudžiavimu biologijos srityje, sklaida.

                  1.6.3.   Projekto aprašymas
            Tam tikrus projektus jau galima nustatyti, o kitus bus galima nustatyti pradėjus įgyvendinti projektą. Pavyzdžiui, kalbant apie jau nustatytus projektus, pagrindinis pasiūlymas yra parengti BTWC penkiasdešimtmečio sukakties paminėjimo leidinį, kuris bus parengtas ir išplatintas plačiai auditorijai, siekiant padidinti informuotumą apie BTWC sukūrimą, raidą ir tolesnę svarbą palaikant taiką ir saugumą. BTWC interneto svetainės bei pagal šį sprendimą ir kitus susijusius Tarybos sprendimus parengtos medžiagos vertimas taip pat yra nustatytas ir būtinas projektas.
            2.   PROCEDŪRINIAI ASPEKTAI, KOORDINAVIMAS
            Siekiant nustatyti bendradarbiavimo procedūras ir sąlygas, projektų įgyvendinimą inicijuos iniciatyvinis komitetas. Iniciatyvinis komitetas reguliariai, bent kartą per šešis mėnesius peržiūrės projektų įgyvendinimą, be kita ko, elektroninėmis ryšių priemonėmis.
            Iniciatyvinį komitetą sudarys VĮ ir UNODA/BTWC ISU atstovai.
            Valstybių šalių, kurios nėra valstybės narės, prašymus dėl pagalbos ir bendradarbiavimo pagal šį sprendimą teikiami UNODA/BTWC ISU. UNODA/BTWC ISU atitinkamai peržiūrės ir vertins tuos prašymus ir pateiks rekomendacijas iniciatyviniam komitetui. Iniciatyvinis komitetas išnagrinės pagalbos prašymus, taip pat veiksmų planus ir jų įgyvendinimą. VĮ pasiūlymu ir atsižvelgdamas į diskusijų iniciatyviniame komitete rezultatus, VĮ, pasikonsultavęs su Tarybos kompetentingomis darbo grupėmis, priims galutinį sprendimą dėl paramą gaunančių valstybių.
            Siekiant užtikrinti, kad paramą gaunančios valstybės būtų tvirtai atsakingos už Sąjungos inicijuotų veiklų vykdymą ir garantuotų tokių veiklų tvarumą, numatoma, kad, kai įmanoma ir tinkama, atrinktų paramos gavėjų bus paprašyta parengti veiksmų planus, kuriuose, inter alia, būtų nurodytas finansuojamų veiklų, įskaitant tas, kurios finansuojamos naudojant nacionalines lėšas, tvarkaraštis, projekto taikymo sritis ir trukmė bei pagrindiniai suinteresuotieji subjektai. Atitinkamai UNODA/BTWC ISU ar valstybės narės prireikus galėtų prisidėti rengiant tuos veiksmų planus. Projektai bus įgyvendinami laikantis veiksmų planų.
            3.   ATASKAITŲ TEIKIMAS IR VERTINIMAS
            UNODA/BTWC ISU kas šešis mėnesius VĮ teiks projektų įgyvendinimo pažangos ataskaitas. Be to, bus teikiamos ataskaitos dėl atskirų pagalbos veiklų, vykdomų pagal veiksmų planus, nustatytus paramą gaunančioms valstybėms. Ataskaitos bus perduotos atitinkamai Tarybos darbo grupei, kad ji vertintų pažangą ir pateiktų bendrą projektų įvertinimą bei nurodytų galimus tolesnius veiksmus.
            Kai įmanoma, BTWC valstybės šalys bus informuojamos apie projektų įgyvendinimą, be kita ko, elektroninėmis priemonėmis. Tikimasi, kad BTWC susitikimuose paramą gaunančios šalys teiks ataskaitas apie jų naudai vykdomų veiklų eigą ir rezultatus bei deramai pripažins Sąjungos paramą.
            4.   ES VALSTYBIŲ NARIŲ EKSPERTŲ DALYVAVIMAS
            Kad šis sprendimas būtų sėkmingai įgyvendintas, būtinas aktyvus valstybių narių ekspertų dalyvavimas. UNODA/BTWC ISU bus skatinamas pasitelkti tuos ekspertus, be kita ko, reguliariai atnaujinant BTWC srities pagal Tarybos sprendimą (BUSP) 2016/51 sudarytus Sąjungos ekspertų sąrašus, kuriuos prižiūri UNODA/BTWC ISU. Su projektų įgyvendinimu susijusios ekspertų misijų išlaidos bus padengiamos pagal šį sprendimą.
            Tikimasi, kad rengiant numatytus pagalbos, pavyzdžiui teisinės pagalbos ar pagalbos pasitikėjimo stiprinimo priemonių srityje, vizitus, standartine praktika bus laikomi ne daugiau kaip trijų ekspertų ne ilgiau kaip penkias dienas trunkantys vizitai. Jeigu nepavyktų rasti atitinkamo Sąjungos eksperto, kuris teiktų pagalbą pagal paramą gaunančios valstybės šalies prašymą dėl konkrečios pagalbos, bus stengiamasi nustatyti atitinkamoje probleminėje srityje ekspertinės patirties turinčius išorės pagalbos teikėjus ir kreiptis į juos pagalbos.
            5.   TRUKMĖ
            Visa numatoma projektų įgyvendinimo trukmė – 36 mėnesiai.
            6.   PARAMOS GAVĖJAI
            Pagal 1 projektą paramos gavėjai bus valstybės, kurios nėra BTWC šalys (tiek BTWC pasirašiusios valstybės, tiek jos nepasirašiusiosios valstybės), vykdančios visuotinio taikymo skatinimo veiklas, kai tinkama, įskaitant privatųjį sektorių, akademinę bendruomenę ir NVO.
            Pagal 2 projektą paramos gavėjai gebėjimų stiprinimo veiklų srityje yra BTWC valstybės šalys, ypač daug dėmesio skiriant valstybėms, kurios neseniai prisijungė prie BTWC.
            Pagal 3 projektą paramos gavėjai bus jauni politikos formuotojai, mokslininkai ir akademinės bendruomenės atstovai iš Pietų pusrutulio BTWC valstybių šalių, vykdantys veiklą mokslinėje ir akademinėje srityse, susijusiose su BTWC.
            Pagal 4 projektą paramos gavėjai bus valstybių šalių pareigūnai, visų pirma dirbantys BTWC srityje, pavyzdžiui, paskirti nacionaliniai kontaktiniai asmenys ir dirbantys nuolatinėse misijose Ženevoje, bei kiti pačių valstybių šalių nustatyti nacionaliniai ekspertai.
            Pagal 5 projektą paramos gavėjai bus nedidelis skaičius valstybių šalių, atrinktų remiantis kvietimo teikti paraiškas rezultatais; jos turės galimybę dalyvauti mokymo kursuose, teorinio modeliavimo pratybose ir (arba) nacionaliniuose / subregioniniuose praktiniuose seminaruose, skirtuose jų gebėjimų užkirsti kelią išpuoliams, kuriuose naudojami biologiniai ginklai, ir į juos reaguoti stiprinimui.
            Pagal 6 projektą paramos gavėjai bus tie asmenys, kurie teikia atitinkamą medžiagą, taip pat tie, kurie ja naudojasi, pavyzdžiui, studentai ir mokytojai, pramonės sektoriaus pareigūnai ir NVO.
            7.   TREČIŲJŲ ŠALIŲ ATSTOVAI
            Siekiant skatinti regioninę atsakomybę už projektus ir jų tvarumą, pagal šį sprendimą bus finansuojamas ne Sąjungos ekspertų, įskaitant ekspertus iš atitinkamų subregioninių, regioninių ir tarptautinių organizacijų, dalyvavimas. Bus finansuojamas UNODA/BTWC ISU dalyvavimas BTWC praktiniuose seminaruose ir susitikimuose. BTWC susitikimams pirmininkaujančio asmens dalyvavimas gali būti finansuojamas atsižvelgiant į kiekvieną konkretų atvejį atskirai.
            8.   ĮGYVENDINANTIS SUBJEKTAS. PERSONALO KLAUSIMAI
            Atsižvelgiant į tai, kad šiame sprendime dėl UNODA/BTWC ISU numatytos veiklos nėra numatytos biudžete, reikės papildomo personalo.
            9.   ES MATOMUMAS
            UNODA/BTWC ISU imsis visų tinkamų priemonių informacijai apie tai, kad atliktas veiklas finansuoja Sąjunga, viešinti. Tokių priemonių bus imamasi atsižvelgiant į Europos Komisijos parengtą ir paskelbtą Komisijos ES išorės veiksmų ryšių ir matomumo vadovą. Todėl UNODA/BTWC ISU užtikrins Sąjungos įnašo matomumą tinkamu ženklinimu ir viešinimu, akcentuojant Sąjungos vaidmenį, užtikrinant jos veiksmų skaidrumą ir didinant informuotumą apie priežastis, dėl kurių priimtas šis sprendimas, taip pat informuotumą apie Sąjungos paramą įgyvendinant šį sprendimą ir tos paramos rezultatus. Projektų metu parengta medžiaga bus aiškiai pažymėta Sąjungos vėliavos ženklu laikantis Sąjungos gairių dėl tikslaus vėliavos naudojimo ir vaizdavimo.


title: 2019 m. sausio 28 d. Tarybos sprendimas (ES) 2019/143 dėl Europos Sąjungos ir Kinijos Liaudies Respublikos susitarimo pasikeičiant laiškais dėl bylos DS492 Europos Sąjunga. Priemonės, darančios poveikį tam tikriems paukštienos produktams taikomoms tarifų nuolaidoms, sudarymo Sąjungos vardu

text:
31.1.2019

                  LT

                  Europos Sąjungos oficialusis leidinys

                  L 27/2

         TARYBOS SPRENDIMAS (ES) 2019/143
         2019 m. sausio 28 d.
         dėl Europos Sąjungos ir Kinijos Liaudies Respublikos susitarimo pasikeičiant laiškais dėl bylos DS492 Europos Sąjunga. Priemonės, darančios poveikį tam tikriems paukštienos produktams taikomoms tarifų nuolaidoms, sudarymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 6 dalies antros pastraipos a punkto v papunkčiu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     2018 m. kovo 12 d. Taryba suteikė įgaliojimus Komisijai pradėti derybas su Kinija dėl abipusiškai priimtino sprendimo PPO ginčų sprendimo procese, byloje DS492 Europos Sąjunga. Priemonės, darančios poveikį tam tikriems paukštienos produktams taikomoms tarifų nuolaidoms;

                     (2)

                     užbaigus tas derybas, Europos Sąjungos ir Kinijos susitarimas pasikeičiant laiškais (toliau – susitarimas) parafuotas 2018 m. birželio 18 d.;

                     (3)

                     remiantis Tarybos sprendimu (ES) 2018/1252 (2), 2018 m. lapkričio 30 d. susitarimas buvo pasirašytas Sąjungos vardu su sąlyga, kad jis bus sudarytas vėliau;

                     (4)

                     susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos ir Kinijos Liaudies Respublikos susitarimas pasikeičiant laiškais dėl bylos DS492 Europos Sąjunga. Priemonės, darančios poveikį tam tikriems paukštienos produktams taikomoms tarifų nuolaidoms.
            Susitarimo tekstas pridedamas prie šio sprendimo.

            2 straipsnis
            Tarybos pirmininkas Sąjungos vardu pateikia susitarime (3) numatytą pranešimą.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. sausio 28 d.

                  Tarybos vardu

                  Pirmininkas

               P. DAEA

            (1)  2019 m. sausio 16 d. Europos Parlamento pozicija (dar nepaskelbta Oficialiajame leidinyje).

            (2)  2018 m. rugsėjo 18 d. Tarybos sprendimas (ES) 2018/1252 dėl Europos Sąjungos ir Kinijos Liaudies Respublikos susitarimo pasikeičiant laiškais dėl bylos DS492 Europos Sąjunga. Priemonės, darančios poveikį tam tikriems paukštienos produktams taikomoms tarifų nuolaidoms, pasirašymo Sąjungos vardu (OL L 237, 2018 9 20, p. 2).

            (3)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2019 m. vasario 7 d. Politinio ir saugumo komiteto sprendimas (BUSP) 2019/264 dėl Europos Sąjungos karinės operacijos Bosnijoje ir Hercegovinoje ES operacijos vado skyrimo ir panaikinantis Sprendimą (BUSP) 2017/464 (BiH/27/2019)

text:
15.2.2019

                  LT

                  Europos Sąjungos oficialusis leidinys

                  L 44/12

         POLITINIO IR SAUGUMO KOMITETO SPRENDIMAS (BUSP) 2019/264
         2019 m. vasario 7 d.
         dėl Europos Sąjungos karinės operacijos Bosnijoje ir Hercegovinoje ES operacijos vado skyrimo ir panaikinantis Sprendimą (BUSP) 2017/464 (BiH/27/2019)
         POLITINIS IR SAUGUMO KOMITETAS,
         atsižvelgdamas į Europos Sąjungos sutartį, ypač į jos 38 straipsnio trečią pastraipą,
         atsižvelgdamas į 2004 m. liepos 12 d. Tarybos bendruosius veiksmus 2004/570/BUSP dėl Europos Sąjungos karinės operacijos Bosnijoje ir Hercegovinoje (1), ypač į jų 6 straipsnį,
         kadangi:

                     (1)

                     pagal Bendrųjų veiksmų 2004/570/BUSP 6 straipsnio 1 dalį Taryba įgaliojo Politinį ir saugumo komitetą priimti atitinkamus sprendimus dėl ES operacijos vado paskyrimo;

                     (2)

                     2017 m. kovo 7 d. Politinis ir saugumo komitetas priėmė Sprendimą (BUSP) 2017/464 (2), kuriuo Europos Sąjungos karinės operacijos Bosnijoje ir Hercegovinoje ES operacijos vadu paskyrė Vyriausiojo sąjungininkų pajėgų Europoje vado pavaduotoją (DSACEUR) generolą serą James EVERARD;

                     (3)

                     2017 m. kovo 29 d. Jungtinė Didžiosios Britanijos ir Šiaurės Airijos Karalystė pagal Europos Sąjungos sutarties 50 straipsnio 2 dalį informavo Europos Vadovų Tarybą apie savo ketinimą pasitraukti iš Europos Sąjungos;

                     (4)

                     2018 m. spalio 8 d. Politinis ir saugumo komitetas iš principo nusprendė, kad Vyriausiosios sąjungininkų pajėgų Europoje vadavietės (SHAPE) štabo viršininko pavaduotojas nuo 2019 m. kovo 29 d. turėtų būti paskirtas Europos Sąjungos karinės operacijos Bosnijoje ir Hercegovinoje ES operacijos vadu, jei NATO patvirtins, kad jis gali užimti šias pareigas;

                     (5)

                     2018 m. gruodžio 7 d. Šiaurės Atlanto Taryba patvirtino, kad SHAPE štabo viršininko pavaduotojas nuo 2019 m. kovo 29 d. gali imtis Europos Sąjungos karinės operacijos Bosnijoje ir Hercegovinoje ES operacijos vado pareigų pagal „Berlin plus“ susitarimus;

                     (6)

                     todėl generolas leitenantas Olivier RITTIMANN, SHAPE štabo viršininko pavaduotojas, nuo 2019 m. kovo 29 d. 12.00 val. CET turėtų būti paskirtas Europos Sąjungos karinės operacijos Bosnijoje ir Hercegovinoje ES operacijos vadu;

                     (7)

                     todėl Sprendimas (BUSP) 2017/464 turėtų būti panaikintas;

                     (8)

                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus;

                     (9)

                     2002 m. gruodžio 12–13 d. Kopenhagos Europos Vadovų Taryba priėmė deklaraciją, kurioje pareiškė, kad „Berlin plus“ susitarimai bus taikomi ir įgyvendinami tik tose Sąjungos valstybėse narėse, kurios taip pat yra NATO narės arba „Partnerystės taikos labui“ šalys ir kurios dėl to yra sudariusios dvišalius saugumo susitarimus su NATO,

               PRIĖMĖ ŠĮ SPRENDIMĄ:

            1 straipsnis
            Generolas leitenantas Olivier RITTIMANN, Vyriausiosios sąjungininkų pajėgų Europoje vadavietės štabo viršininko pavaduotojas, nuo 2019 m. kovo 29 d. 12.00 val. CET skiriamas Europos Sąjungos karinės operacijos Bosnijoje ir Hercegovinoje ES operacijos vadu vietoj generolo sero James EVERARD.

            2 straipsnis
            Sprendimas (BUSP) 2017/464 panaikinamas.

            3 straipsnis
            Šis sprendimas įsigalioja 2019 m. kovo 29 d.

            Priimta Briuselyje 2019 m. vasario 7 d.

                  Politinio ir saugumo komiteto vardu

                  Pirmininkė

               S. FROM-EMMESBERGER

            (1)  OL L 252, 2004 7 28, p. 10.

            (2)  2017 m. kovo 7 d. Politinio ir saugumo komiteto sprendimas (BUSP) 2017/464 dėl Europos Sąjungos karinės operacijos Bosnijoje ir Hercegovinoje ES operacijos vado skyrimo ir panaikinantis Sprendimą BiH/21/2014 (BiH/24/2017) (OL L 72, 2017 3 17, p. 70).


title: 2018 m. lapkričio 6 d. Tarybos sprendimas (ES) 2019/528 dėl Europos Sąjungos ir Maroko Karalystės mokslinio ir technologinio bendradarbiavimo susitarimo, kuriuo išdėstomos Maroko Karalystės dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, sudarymo Sąjungos vardu

text:
29.3.2019

                  LT

                  Europos Sąjungos oficialusis leidinys

                  L 88/1

         TARYBOS SPRENDIMAS (ES) 2019/528
         2018 m. lapkričio 6 d.
         dėl Europos Sąjungos ir Maroko Karalystės mokslinio ir technologinio bendradarbiavimo susitarimo, kuriuo išdėstomos Maroko Karalystės dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, sudarymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 186 straipsnį kartu su 218 straipsnio 6 dalies antros pastraipos a punkto v papunkčiu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     Europos Parlamento ir Tarybos sprendime (ES) 2017/1324 (2) numatyta, kad Sąjunga dalyvauja kelių valstybių narių bendrai vykdomoje Partnerystėje mokslinių tyrimų ir inovacijų srityje Viduržemio jūros regione (PRIMA);

                     (2)

                     Maroko Karalystė (toliau – Marokas) pareiškė norą tapti PRIMA dalyvaujančia valstybe ir dalyvauti joje tokiomis pačiomis sąlygomis kaip valstybės narės ir programos „Horizontas 2020“ – Bendrosios mokslinių tyrimų ir inovacijų programos (2014–2020 m.) – asocijuotosios trečiosios šalys, dalyvaujančios partnerystėje PRIMA;

                     (3)

                     pagal Sprendimo (ES) 2017/1324 1 straipsnio 2 dalį Marokas taps partnerystėje PRIMA dalyvaujančia valstybe, jei su Sąjunga bus sudarytas tarptautinis mokslinio ir technologinio bendradarbiavimo susitarimas, kuriame išdėstomos Maroko dalyvavimo partnerystėje PRIMA sąlygos;

                     (4)

                     pagal Tarybos sprendimą (ES) 2018/639 (3) Europos Sąjungos ir Maroko Karalystės mokslinio ir technologinio bendradarbiavimo susitarimas, kuriuo išdėstomos Maroko Karalystės dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos (toliau – Susitarimas), pasirašytas 2018 m. balandžio 10 d. su sąlyga, kad jis bus sudarytas vėliau;

                     (5)

                     Susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos ir Maroko Karalystės mokslinio ir technologinio bendradarbiavimo susitarimas, kuriuo išdėstomos Maroko Karalystės dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos (4).

            2 straipsnis
            Tarybos pirmininkas Sąjungos vardu pateikia Susitarimo (5) 5 straipsnio 2 dalyje nurodytą pranešimą.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. lapkričio 6 d.

                  Tarybos vardu

                  Pirmininkas

               H. LÖGER

            (1)  2018 m. spalio 2 d. pritarimas (dar nepaskelbta Oficialiajame leidinyje).

            (2)  2017 m. liepos 4 d. Europos Parlamento ir Tarybos sprendimas (ES) 2017/1324 dėl Sąjungos dalyvavimo kelių valstybių narių bendrai vykdomoje Partnerystėje mokslinių tyrimų ir inovacijų srityje Viduržemio jūros regione (PRIMA) (OL L 185, 2017 7 18, p. 1).

            (3)  2018 m. kovo 19 d. Tarybos sprendimas (ES) 2018/639 dėl Europos Sąjungos ir Maroko Karalystės mokslinio ir technologinio bendradarbiavimo susitarimo, kuriuo išdėstomos Maroko Karalystės dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, pasirašymo Europos Sąjungos vardu ir laikino taikymo (OL L 106, 2018 4 26, p. 1).

            (4)  Susitarimo tekstas paskelbtas OL L 106, 2018 4 26, p. 3 kartu su sprendimu dėl jo pasirašymo.

            (5)  Susitarimo įsigaliojimo datą Oficialiajame leidinyje paskelbs Tarybos Generalinis sekretoriatas.


title: 2019 m. balandžio 15 d. Tarybos sprendimas (ES) 2019/854 dėl Europos Sąjungos ir Vietnamo Socialistinės Respublikos savanoriškos partnerystės susitarimo dėl miškų teisės aktų vykdymo užtikrinimo, miškų valdymo ir prekybos mediena sudarymo

text:
5.6.2019

                  LT

                  Europos Sąjungos oficialusis leidinys

                  L 147/1

         TARYBOS SPRENDIMAS (ES) 2019/854
         2019 m. balandžio 15 d.
         dėl Europos Sąjungos ir Vietnamo Socialistinės Respublikos savanoriškos partnerystės susitarimo dėl miškų teisės aktų vykdymo užtikrinimo, miškų valdymo ir prekybos mediena sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 3 ir 4 dalių pirmąsias pastraipas kartu su 218 straipsnio 6 dalies a punkto v papunkčiu ir 7 dalimi,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     2003 m. gegužės mėn. Komisija priėmė komunikatą Europos Parlamentui ir Tarybai „Miškų teisės aktų vykdymo užtikrinimas, miškų valdymas ir prekyba mediena (FLEGT). Europos Sąjungos veiksmų plano pasiūlymas“, kuriuo ragino imtis kovos su neteisėtu miškų kirtimu priemonių, sudarant savanoriškos partnerystės susitarimus su medieną gaminančiomis šalimis (toliau – ES veiksmų planas). Tarybos išvados dėl ES veiksmų plano priimtos 2003 m. spalio mėn. (2), o Europos Parlamentas priėmė rezoliuciją tuo klausimu 2005 m. liepos 7 d. (3);

                     (2)

                     pagal Tarybos sprendimą (ES) 2018/1528 (4)2018 m. spalio 19 d. buvo pasirašytas Europos Sąjungos ir Vietnamo Socialistinės Respublikos savanoriškos partnerystės susitarimas dėl miškų teisės aktų vykdymo užtikrinimo, miškų valdymo ir prekybos mediena (toliau – Susitarimas) su sąlyga, kad jis bus sudarytas;

                     (3)

                     Susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos ir Vietnamo Socialistinės Respublikos savanoriškos partnerystės susitarimas dėl miškų teisės aktų vykdymo užtikrinimo, miškų valdymo ir prekybos mediena.
            Susitarimo tekstas pridedamas prie šio sprendimo.

            2 straipsnis
            Tarybos pirmininkas Sąjungos vardu pateikia Susitarimo 25 straipsnyje numatytą pranešimą (5).

            3 straipsnis
            Europos Komisija atstovauja Sąjungai pagal Susitarimo 18 straipsnį įsteigtame Jungtiniame įgyvendinimo komitete.
            Valstybės narės Jungtinio įgyvendinimo komiteto posėdžiuose gali dalyvauti kaip Sąjungos delegacijos narės.

            4 straipsnis
            Siekiant pagal Susitarimo 24 straipsnį iš dalies pakeisti jo priedus, Komisija įgaliojama Tarybos reglamento (EB) Nr. 2173/2005 (6) 11 straipsnio 3 dalyje nurodyta tvarka Sąjungos vardu patvirtinti tuos pakeitimus.

            5 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. balandžio 15 d..

                  Tarybos vardu

                  Pirmininkas

               P. DAEA

            (1)  Europos Parlamento pritarimas pareikštas 2019 m. kovo 12 d.

            (2)  OL C 268, 2003 11 7, p. 1.

            (3)  OL C 157 E, 2006 7 6, p. 482.

            (4)  2018 m. spalio 11 d. Tarybos sprendimas (ES) 2018/1528 dėl Europos Sąjungos ir Vietnamo Socialistinės Respublikos savanoriškos partnerystės susitarimo dėl miškų teisės aktų vykdymo užtikrinimo, miškų valdymo ir prekybos mediena pasirašymo Sąjungos vardu (OL L 257, 2018 10 15, p. 1).

            (5)  Susitarimo įsigaliojimo datą Oficialiajame leidinyje paskelbs Tarybos Generalinis sekretoriatas.

            (6)  2005 m. gruodžio 20 d. Tarybos reglamentas (EB) Nr. 2173/2005 dėl FLEGT licencijavimo schemos medienos importui į Europos bendriją sukūrimo (OL L 347, 2005 12 30, p. 1).


title: 2019 m. birželio 6 d. Tarybos sprendimas (ES) 2019/1088 dėl Europos bendrijos ir Bisau Gvinėjos Respublikos žuvininkystės sektoriaus partnerystės susitarimo įgyvendinimo protokolo (2019–2024 m.) pasirašymo Europos Sąjungos vardu ir laikino taikymo

text:
27.6.2019

                  LT

                  Europos Sąjungos oficialusis leidinys

                  L 173/1

         TARYBOS SPRENDIMAS (ES) 2019/1088
         2019 m. birželio 6 d.
         dėl Europos bendrijos ir Bisau Gvinėjos Respublikos žuvininkystės sektoriaus partnerystės susitarimo įgyvendinimo protokolo (2019–2024 m.) pasirašymo Europos Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     2008 m. kovo 17 d. Taryba priėmė Reglamentą (EB) Nr. 241/2008 (1), kuriuo sudarė Europos bendrijos ir Bisau Gvinėjos Respublikos žuvininkystės sektoriaus partnerystės susitarimą (2) (toliau – Susitarimas). Susitarimas įsigaliojo 2008 m. balandžio 15 d., buvo automatiškai pratęstas ir tebegalioja;

                     (2)

                     vadovaudamasi Komisijos rekomendacija, 2017 m. vasario 28 d. Taryba leido pradėti derybas su Bisau Gvinėjos Respublika dėl naujo Susitarimo įgyvendinimo protokolo sudarymo;

                     (3)

                     ankstesnis Susitarimo protokolas baigė galioti 2017 m. lapkričio 23 d.;

                     (4)

                     Komisija Sąjungos vardu derėjosi dėl naujo protokolo. Tos derybos baigėsi naujo protokolo parafavimu 2018 m. lapkričio 15 d.;

                     (5)

                     Europos bendrijos ir Bisau Gvinėjos Respublikos žuvininkystės sektoriaus partnerystės susitarimo įgyvendinimo protokolo (2019–2024 m.) (toliau – Protokolas) tikslas – sudaryti galimybes Sąjungai ir Bisau Gvinėjos Respublikai artimiau bendradarbiauti remiant darnios žuvininkystės politiką, atsakingą Bisau Gvinėjos vandenyse esančių žuvininkystės išteklių naudojimą ir Bisau Gvinėjos pastangas plėtoti mėlynąją ekonomiką;

                     (6)

                     siekiant užtikrinti, kad Sąjungos laivai galėtų greitai pradėti žvejybos veiklą, Protokolas turėtų būti laikinai taikomas nuo jo pasirašymo;

                     (7)

                     Protokolas turėtų būti pasirašytas ir taikomas laikinai, kol bus užbaigtos jo įsigaliojimui būtinos procedūros,

               PRIĖMĖ ŠĮ SPRENDIMĄ:

            1 straipsnis
            Įgaliojama Sąjungos vardu pasirašyti Europos bendrijos ir Bisau Gvinėjos Respublikos žuvininkystės sektoriaus partnerystės susitarimo įgyvendinimo protokolą (2019–2024 m.) su sąlyga, kad minėtas Protokolas bus sudarytas.
            Protokolo tekstas pridedamas prie šio sprendimo.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Protokolą.

            3 straipsnis
            Protokolas laikinai taikomas nuo jo pasirašymo (3), kol bus užbaigtos jo įsigaliojimui būtinos procedūros.

            4 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. birželio 6 d.

                  Tarybos vardu

                  Pirmininkė

               A. BIRCHALL

            (1)  2008 m. kovo 17 d. Tarybos reglamentas (EB) Nr. 241/2008 dėl Europos bendrijos ir Bisau Gvinėjos Respublikos žuvininkystės sektoriaus partnerystės susitarimo sudarymo (OL L 75, 2008 3 18, p. 49).

            (2)  2007 m. birželio 16 d.–2011 m. birželio 15 d. Europos bendrijos ir Bisau Gvinėjos Respublikos žuvininkystės sektoriaus partnerystės susitarimas (OL L 342, 2007 12 27, p. 5).

            (3)  Datą, nuo kurios Protokolas bus laikinai taikomas, Europos Sąjungos oficialiajame leidinyje paskelbs Tarybos Generalinis sekretoriatas.


title: 2019 m. birželio 25 d. Tarybos sprendimas, kuriuo skiriami Europos gyvenimo ir darbo sąlygų gerinimo fondo (Eurofound) valdančiosios tarybos Lietuvai, Liuksemburgui ir Slovėnijai atstovaujantys nariai ir pakaitiniai nariai

text:
27.6.2019

                  LT

                  Europos Sąjungos oficialusis leidinys

                  C 216/1

         TARYBOS SPRENDIMAS
         2019 m. birželio 25 d.
         kuriuo skiriami Europos gyvenimo ir darbo sąlygų gerinimo fondo (Eurofound) valdančiosios tarybos Lietuvai, Liuksemburgui ir Slovėnijai atstovaujantys nariai ir pakaitiniai nariai
         (2019/C 216/01)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. sausio 16 d. Europos Parlamento ir Tarybos reglamentą (ES) 2019/127, kuriuo įsteigiamas Europos gyvenimo ir darbo sąlygų gerinimo fondas (EUROFOUND) (1), ypač į jo 4 straipsnį,
         atsižvelgdama į valstybių narių Vyriausybių ir darbuotojų bei darbdavių organizacijų Tarybai pateiktus kandidatų sąrašus,
         kadangi:

                     (1)

                     2019 m. balandžio 9 d. sprendimu (2) Taryba paskyrė Europos gyvenimo ir darbo sąlygų gerinimo fondo (Eurofound) valdančiosios tarybos narius ir pakaitinius narius laikotarpiui nuo 2019 m. balandžio 1 d. iki 2023 m. kovo 31 d.;

                     (2)

                     Liuksemburgo Vyriausybė ir darbdavių organizacija BUSINESSEUROPE pateikė kandidatūras kelioms vietoms užimti,

               PRIĖMĖ ŠĮ SPRENDIMĄ:

            1 straipsnis
            Europos gyvenimo ir darbo sąlygų gerinimo fondo (Eurofound) valdančiosios tarybos nariais ir pakaitiniais nariais laikotarpiui iki 2023 m. kovo 31 d. skiriami:
            I.   VYRIAUSYBIŲ ATSTOVAI

                        Šalis

                        Nariai

                        Pakaitiniai nariai

                        Liuksemburgas

                        Nadine WELTER

                        Gary TUNSCH

            II.   DARBDAVIŲ ORGANIZACIJŲ ATSTOVAI

                        Šalis

                        Nariai

                        Pakaitiniai nariai

                        Lietuva

                        Ričardas SARTATAVIČIUS

                        Slovėnija

                        Jože SMOLE

                        Igor ANTAUER

            2 straipsnis
            Narius ir pakaitinius narius, kurių kandidatūros dar nėra pateiktos, Taryba paskiria vėliau.

            3 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. birželio 25 d.

                  Tarybos vardu

                  Pirmininkas

               A. ANTON

            (1)  OL L 30, 2019 1 31, p. 74.

            (2)  OL C 135, 2019 4 11, p. 1.


title: 2019 m. liepos 11 d. Komisijos sprendimas (ES) 2019/1196 dėl Jungtinės Didžiosios Britanijos ir Šiaurės Airijos Karalystės dalyvavimo įgyvendinant Europos Parlamento ir Tarybos reglamentą (ES) 2018/1727 dėl Europos Sąjungos bendradarbiavimo baudžiamosios teisenos srityje agentūros (Eurojusto)

text:
12.7.2019

                  LT

                  Europos Sąjungos oficialusis leidinys

                  L 187/50

         KOMISIJOS SPRENDIMAS (ES) 2019/1196
         2019 m. liepos 11 d.
         dėl Jungtinės Didžiosios Britanijos ir Šiaurės Airijos Karalystės dalyvavimo įgyvendinant Europos Parlamento ir Tarybos reglamentą (ES) 2018/1727 dėl Europos Sąjungos bendradarbiavimo baudžiamosios teisenos srityje agentūros (Eurojusto)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėtą Protokolą Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės, ypač į jo 4 straipsnį,
         kadangi:

                     (1)

                     2019 m. kovo 14 d. raštu Tarybos pirmininkui Jungtinė Didžiosios Britanijos ir Šiaurės Airijos Karalystė (toliau – Jungtinė Karalystė) pranešė apie savo ketinimą dalyvauti įgyvendinant Europos Parlamento ir Tarybos reglamentą (ES) 2018/1727 (1);

                     (2)

                     kadangi konkrečių sąlygų, susijusių su Jungtinės Karalystės dalyvavimu įgyvendinant Reglamentą (ES) 2018/1727, nėra, nebūtina numatyti pereinamojo laikotarpio priemonių;

                     (3)

                     todėl Jungtinės Karalystės dalyvavimas įgyvendinant Reglamentą (ES) 2018/1727 turėtų būti patvirtintas;

                     (4)

                     Reglamentas (ES) 2018/1727 įsigaliojo 2018 m. gruodžio 11 d. ir taikomas nuo 2019 m. gruodžio 12 d.;

                     (5)

                     2017 m. kovo 29 d. Jungtinė Karalystė pagal Europos Sąjungos sutarties (toliau – ES sutartis) 50 straipsnį pranešė apie savo ketinimą išstoti iš Sąjungos. Jei Europos Vadovų Taryba, susitarusi su Jungtine Karalyste, vieningai nenuspręs pratęsti termino, Sutartys Jungtinei Karalystei nustos būti taikomos nuo Susitarimo dėl išstojimo įsigaliojimo dienos arba, jei tokio susitarimo nėra, praėjus dvejiems metams po to, kai gautas pranešimas;

                     (6)

                     2018 m. lapkričio mėn. Sąjunga ir Jungtinės Karalystės vyriausybė susitarė dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (2) (toliau – Susitarimas dėl išstojimo), tačiau šio susitarimo įsigaliojimui būtinos vidaus procedūros dar nebaigtos. Susitarimo dėl išstojimo ketvirtoje dalyje numatytas pereinamasis laikotarpis, kuris prasideda nuo Susitarimo įsigaliojimo dienos. Pagal Susitarimą dėl išstojimo pereinamuoju laikotarpiu Sąjungos teisė toliau taikoma Jungtinei Karalystei ir jos teritorijoje;

                     (7)

                     2019 m. kovo 22 d. Europos Vadovų Tarybos sprendimu (ES) 2019/476 (3), sutarus su Jungtine Karalyste, terminas pagal ES sutarties 50 straipsnio 3 dalį pratęstas iki 2019 m. gegužės 22 d. tuo atveju, jei Bendruomenių Rūmai iki 2019 m. kovo 29 d. patvirtintų Susitarimą dėl išstojimo, arba, jei tai neįvyktų, iki 2019 m. balandžio 12 d. Bendruomenių Rūmai iki 2019 m. kovo 29 d. Susitarimo dėl išstojimo nepatvirtino. 2019 m. balandžio 11 d. Europos Vadovų Tarybos sprendimu (ES) 2019/584 (4), sutarus su Jungtine Karalyste, terminas pagal ES sutarties 50 straipsnio 3 dalį dar kartą pratęstas iki 2019 m. spalio 31 d. Jungtinės Karalystės prašymu, šis terminas vienbalsiu Europos Vadovų Tarybos sprendimu, sutarus su Jungtine Karalyste, vėl gali būti pratęstas. Be to, Jungtinė Karalystė gali bet kada atšaukti savo pranešimą apie ketinimą išstoti iš Sąjungos;

                     (8)

                     todėl Reglamentas (ES) 2018/1727 Jungtinei Karalystei ir jos teritorijoje bus taikomas tik tuo atveju, jei Jungtinė Karalystė 2019 m. gruodžio 12 d. tebebus valstybė narė arba jeigu iki tos datos įsigalios Susitarimas dėl išstojimo;

                     (9)

                     pagal Protokolo Nr. 21 4 straipsnį šis sprendimas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje,

               PRIĖMĖ ŠĮ SPRENDIMĄ:

            1 straipsnis
            Jungtinės Didžiosios Britanijos ir Šiaurės Airijos Karalystės dalyvavimas įgyvendinant Reglamentą (ES) 2018/1727 yra patvirtinamas.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. liepos 11 d.

                  Komisijos vardu

                  Pirmininkas

               Jean-Claude JUNCKER

            (1)  2018 m. lapkričio 14 d. Europos Parlamento ir Tarybos reglamentas (ES) 2018/1727 dėl Europos Sąjungos bendradarbiavimo baudžiamosios teisenos srityje agentūros (Eurojusto) ir kuriuo pakeičiamas ir panaikinamas Tarybos sprendimas 2002/187/TVR (OL L 295, 2018 11 21, p. 138).

            (2)  OL C 144 I, 2019 4 25, p. 1.

            (3)  2019 m. kovo 22 d. Europos Vadovų Tarybos sprendimas (ES) 2019/476, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 80 I, 2019 3 22, p. 1).

            (4)  2019 m. balandžio 11 d. Europos Vadovų Tarybos sprendimas (ES) 2019/584, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 101, 2019 4 11, p. 1).


title: 2019 m. birželio 13 d. Bendru valstybių narių vyriausybių atstovų sutarimu priimtas sprendimas (ES) 2019/1199 dėl Europos darbo institucijos būstinės vietos

text:
15.7.2019

                  LT

                  Europos Sąjungos oficialusis leidinys

                  L 189/68

         BENDRU VALSTYBIŲ NARIŲ VYRIAUSYBIŲ ATSTOVŲ SUTARIMU PRIIMTAS SPRENDIMAS (ES) 2019/1199
         2019 m. birželio 13 d.
         dėl Europos darbo institucijos būstinės vietos
         VALSTYBIŲ NARIŲ VYRIAUSYBIŲ ATSTOVAI,
         atsižvelgdami į Sutartį dėl Europos Sąjungos veikimo, ypač į jos 341 straipsnį,
         kadangi:

                     (1)

                     Europos Parlamento ir Tarybos reglamentu (ES) 2019/1149 (1) įsteigiama Europos darbo institucija;

                     (2)

                     turėtų būti nustatyta Europos darbo institucijos būstinės vieta,

               PRIĖMĖ ŠĮ SPRENDIMĄ:

            1 straipsnis
            Europos darbo institucijos būstinės vieta yra Bratislavoje.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            3 straipsnis
            Šis sprendimas skelbiamas Europos Sąjungos oficialiajame leidinyje.

            Priimta Liuksemburge, 2019 m. birželio 13 d.

                  Pirmininkas

               M.C. BUDĂI

            (1)  2019 m. birželio 20 d. Europos Parlamento ir Tarybos reglamentas (ES) 2019/1149, kuriuo įsteigiama Europos darbo institucija, iš dalies keičiami reglamentai (EB) Nr. 883/2004, (ES) Nr. 492/2011 ir (ES) 2016/589 bei panaikinamas Sprendimas (ES) 2016/344 (OL L 186, 2019 7 11, p. 21).


title: 2019 m. liepos 10 d. Valstybių narių vyriausybių atstovų sprendimas (ES, Euratomas) 2019/1201, kuriuo skiriamas Teisingumo Teismo teisėjas

text:
15.7.2019

                  LT

                  Europos Sąjungos oficialusis leidinys

                  L 189/70

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2019/1201
         2019 m. liepos 10 d.
         kuriuo skiriamas Teisingumo Teismo teisėjas
         EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
         atsižvelgdami į Europos Sąjungos sutartį, ypač į jos 19 straipsnį,
         atsižvelgdami į Sutartį dėl Europos Sąjungos veikimo, ypač į jos 253 ir 255 straipsnius,
         atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
         kadangi:

                     (1)

                     pagal Protokolo Nr. 3 dėl Europos Sąjungos Teisingumo Teismo statuto 5 ir 7 straipsnius bei atsižvelgiant į Carl Gustav FERNLUND atsistatydinimą nuo 2019 m. spalio 7 d. likusiam Carl Gustav FERNLUND kadencijos laikui iki 2024 m. spalio 6 d. turėtų būti paskirtas Teisingumo Teismo teisėjas;

                     (2)

                     į laisvą vietą buvo pasiūlyta Nils WAHL kandidatūra;

                     (3)

                     Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Nils WAHL tinkamumo eiti Teisingumo Teismo teisėjo pareigas,

               PRIĖMĖ ŠĮ SPRENDIMĄ:

            1 straipsnis
            Teisingumo Teismo teisėju laikotarpiui nuo 2019 m. spalio 7 d. iki 2024 m. spalio 6 d. skiriamas Nils WAHL.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2019 m. liepos 10 d.

                  Pirmininkė

               M. RISLAKKI